Inflasie effe laer, maar verbruikers kou klippeArgieffoto bloot ter illustrasie. (Foto: Unsplash) Inflasie in Suid-Afrika was in Augustus effens laer namate brandstofpryse gedaal het. Luidens die jongste syfers van Statistieke Suid-Afrika (StatsSA) was die maandelikse verbruikersprysindeks (VPI) verlede maand ook die laagste sedert Januarie vanjaar. Dit het toe vir albei maande op 0,2% gestaan. Tog is die inflasiekoers steeds naby die hoogste vlak die afgelope 13 jaar en hoewel petrol- en dieselpryse verlede maand die jaarlikse inflasiekoers tot 7,6% laat daal het, het kospryse bly styg. Die prys van brandstof het tussen Julie en Augustus met altesame 3,8% gedaal, waarvan petrol- en dieselpryse onderskeidelik met 5% en 0,9% gedaal het. Dít het die jaarlikse koers vir brandstof met meer as 10% tot 43,2% laat verlaag. “Die welkome afname in die koste van brandstof het ŉ uitwerking op die algehele vervoerindeks gehad, wat tussen Julie en Augustus met 1% gedaal het,” lui StatsSA se jongste data. In teenstelling hiermee het jaarlikse inflasie op voedsel aansienlik gestyg van die 6% waarop dit in April gestaan het. Die meeste van die voedselkategorieë het ŉ jaarlikse inflasiekoers bo 8% in Augustus aangeteken. Brood en graan het met meer as 3% gestyg en mieliemeel, wat ŉ stapelvoedsel vir talle Suid-Afrikaners is, het met byna 5% gestyg. Dit het die jaarlikse koers op 29,1% te staan gebring. Bruinbrood het ŉ maandelikse styging van 2,2% gehad en koekmeel 3,9%. Jaarlikse vleisinflasie het in Julie met ŉ skrale 0,2% gedaal, terwyl dit in Augustus weer met 0,7% verhoog het. Jaarlikse vleisinflasie het sedert Mei verlede jaar bo die 8%-kerf gebly. Die prys van melk, eiers en kaas het tussen Julie en Augustus met 2,1% gestyg en ŉ hoër as gemiddelde maandelikse verhoging is vir cheddarkaas (3,1%), laevetmelk (2,9%) en volroommelk (2,6%) aangemeld. Olies het nog ŉ jaarlikse hoogtepunt bereik – 37,6% in Augustus, vergeleke met 36,2% in Julie. Die maandelikse koers het egter verlaag van sy hoogtepunt van 10,1% in Mei vanjaar tot 1,1% in Augustus. Syfers van Statistieke Suid-Afrika. StatsSA sê huishoudelike skoonmaakmiddels is ook aansienlik duurder. “Waspoeier is 26,2% duurder as ŉ jaar gelede. Wasgoedseep sal jou ŉ bykomende 33,9% meer kos in vergelyking met Augustus verlede jaar en die prys van skottelgoedwasmiddel het oor dieselfde tydperk met 13,6% gestyg. “In geheel het die prysindeks vir skoonmaak- en instandhoudingsprodukte oor die afgelope 12 maande met 23,4% gestyg.” Syfers van Statistieke Suid-Afrika. In ŉ poging om dié soort inflasie te stabiliseer, het die Reserwebank in Julie die rentekoers met 75 basispunte tot 5,5% verhoog – die grootste verhoging in 10 jaar. Die bank maak Donderdagmiddag weer ŉ aankondiging oor die repokoers. Die bank sal Donderdag sy jongste bepaling van die rentekoers bekendmaak en talle ekonome voorspel nog ŉ verhoging van 75 basispunte. Solidariteit het reeds ŉ beroep op die SARB gedoen om oordeelkundig op te tree met sy besluit. “ŉ Hoër rentekoers sal die verbruiker onder nog groter druk plaas en enige kans op ekonomiese groei in Suid-Afrika kniehalter,” het Theuns du Buisson, ekonomiese navorser by die Solidariteit Navorsingsinstituut (SNI), gemaan.